text: РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
  от 22 юли 2013 година
  за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка, за да се отчетат разходните нужди в резултат на присъединяването на Хърватия към Европейския съюз
  (2013/419/ЕС)
  ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
  като взеха предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (1), и по-специално точка 29 към него,
  като взеха предвид предложението на Европейската комисия,
  като имат предвид, че:
  (1)
  Договорът за присъединяването на Република Хърватия към Европейския съюз (2) установява преходни разпоредби по бюджетните въпроси.
  (2)
  Конференцията за присъединяването от 30 юни 2011 г. одобри резултатите от преговорите, на които бяха определени разходните нужди, произтичащи от присъединяването на Хърватия към Европейския съюз на 1 юли 2013 г.
  (3)
  Присъединяването на Хърватия налага корекция на многогодишната финансова рамка за периода 2007-2013 г. за 2013 г. и увеличаването на таваните за бюджетните кредити за поети задължения за 2013 г. с обща сума от 603 милиона евро по текущи цени, в това число 47 милиона евро за подфункция 1а, 450 милиона евро за подфункция 1б, 31 милиона евро за подфункция 3б и 75 милиона евро за функция 6, което ще бъде компенсирано напълно посредством намаляване на тавана за бюджетните кредити за поети задължения за 2013 г. по функция 5 за същата сума.
  (4)
  Присъединяването на Хърватия налага също така и корекция на тавана за бюджетните кредити за плащания за 2013 г., който трябва да бъде увеличен със сума от 374 милиона евро по текущи цени.
  (5)
  Финансовата рамка за Европейския съюз, договорена в Междуинституционалното споразумение за бюджетната дисциплина и доброто финансово управление, следва да бъде коригирана за периода от 1 юли до 31 декември 2013 г., за да се вземе предвид присъединяването на Хърватия.
  (6)
  Приложение I към Междуинституционалното споразумение за бюджетната дисциплина и доброто финансово управление следва да бъде съответно изменено (3),
  ПРИЕХА НАСТОЯЩОТО РЕШЕНИЕ:
  Член единствен
  Приложение I към Междуинституционалното споразумение за бюджетната дисциплина и доброто финансово управление се заменя с приложението към настоящото решение.
  Съставено в Брюксел на 22 юли 2013 година.